Doge nguurndam hoodere
Ko heen koode pettata, ko punndi e gaasuuji woni e niiwo ngo, ko e mooɓondiral ɗeen geɗe koode tagatee e ballal pooɗal. Pettugol walla tagagol koode.
So niiwo ngo mabbi, renti, tamondiri e hoore mum sabu doole pooɗal, kala ko woni maggo e ɓakdi (matière) renndat hamondira waɗa morle morle, kala heen morlere nguleeki mum ɓeydo sabu ñookondiral
gaasuuji e punndi, so nguleeki ki yahi haa tolniima miliyoŋaaaji 10 °C, ko ɗoon boyagol morlere nde doolnata haa jaynge nge waɗta duppude mitte, hoodere jibinaama e boynagol mittere ndiƴƴam (hydrojen) haa rooyta heliyoom.
Kala morlere ɓurnde mawnude mooɓre ɓurata yaawde boyde e jalbude ɗo wonti hoodere ɗo, nguurndam hoodere no Naange men nge ni ina abbo e duuɓi miliyaaruuji 10.
So yahi haa ko hoodere nde duppatno ko gasi, woni ndiƴƴam ɗam gasi, nde yaaɓana duppude heliyoom o, ɓernde hoodere nde mabba tamondira won’dude e ɓeydagol nguleeki, laral hoodere dow ngal wona e fetaade e ɓuuɓtude, hoodere nde wonta maamaare woɗeere, nde sowoo cowe 50 haa 100 no nde fotnoo adan ni.
Ñifgol hoodere walla cu’ogol mu mina waɗi geɗe, ɗe pawii ko e mooɓre hoodere nde, so tawii ko hoodere fotnde hakindiinde, ɓernde nde heewi ko hamaade so heliyoom o rooyti, ko heddii e mayre ko saroo e weeyo, no ruulde ni, ɓernde nde wonta koodaatinel danayel, ngel jokka ɓuuɓde haa ngel ñifa ngel wonta koodaatinel ɓalayel, ɗuum woni kaaɗdi nguurndam ɗeen koode kakindiiɗe no naange men nge ni.
So tawii noon hoodere yahi haa mooɓre mum ɓuri naange fotde laabi 1.4 haa 5, ndeen hoodere ɓerɗe mayre heewi ko mabbude ko yaawi, ko heddi e mayre ko wejoo e weeyo, nde wonno ina yaawi, nde wayata tan ko no feetere ni, nde jalbat njalbeeki ndoolnuki fotde ko yimɓe ina tesko, nde ñifa walla nde usto, ɗuum waɗii ko yawti, hay siinnaaɓe meeɗi daarde ko way noon waɗiino to muyen hedde 1054 e nder lewru morso.
Ɗo jalbeendi natti ɗo, caggal nde hoodere nde fetti, ɓernde nde jokkat hamondirde e famɗitde haa wonta koodel korŋowel (étoile à neutrons) ko ɓuri heewde wuntude ko hoodere corfi.
So tawii ɓernde nde ko mawnde no feewi, cukkiri mayre doolnat sanne haa pooɗal yooɓo geɗe mayre fof, hay lewndu daɗataa, ko ɗoon nde wontata moɗal walla wuddere ɓaleere.
Hammadi jah
Eggaa ko e Blog Hammadi-Jah.Skyrock.com
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn est_Latn por_Latn